**Témanapi foglalkozás**

**Előzmények**:

Kiindulásképpen a Modern Mágia című szöveget vettük elő. Drámapedagógiai eszközök segítségével dolgoztuk fel. A fókuszban az átváltozás volt, illetve a varázslat.

**Korosztály:**

1-3. osztályos vegyes csoportokban foglalkoztunk a témával.

**Előkészületek**:

Eszközök előkészítése: egy szál rózsa, egy báb/rongybaba (ami esetleg egy kicsit hasonlít a vudu babákhoz), madártoll

**Terem**:

Egy szőnyeg, amin körbe ülhetünk, illetve 5 csoportba rendezve a padok

**Foglalkozás menete:**

*1. Mesélés tárgyakkal:*

Körben ülve gondolkodás, vajon mi lehet a története azoknak a tárgyaknak, melyeket az Utazó nevű barátom hozott a mesék dimenziójából? (Ezek a rózsa, egy madártoll és egy baba.) Mi lehet a tárgy története? Milyen átváltozáson esett/eshettek át?

Minden tárgynak engedjünk egy-egy külön kört, ismerkedjenek, gondolkodjanak velük a gyerekek. Nem cél, hogy a hozzájuk kapcsolható mesét kitalálják, de nem is gond, ha valakinek eszébe jut. A fókusz a tárgyak történetén és átváltozásán lehet. Mindenki gondolhat mást, nem kell közös nevezőre jutni.

*2. Modern mágia:*

Mese felolvasása, bemutatása, majd rövid összefoglalása, átbeszélése

*3. Gyűjtés:*

Asztaloknál, csoportokban

 - mesék, amikben van átváltozás (pl.: A békakirályfi, A rút kiskacsa, A szépség és a szörnyeteg)

 - az élettelen természetbeli átváltozások/átalakulások (pl.: évszakok, víz körforgása, stb.)

 - az élő természetbeli átalakulások/átváltozások (pl.: hernyóból pillangó, gyerekből felnőtt, tojásból fióka, stb.)

*4. Fél perces jelenet:*

Szempontok: minden csapattag vegyen részt, legyen jól a feladatával, legyen a jelenetben valamilyen átváltozás!

Majd a jelenetek bemutatása.

*5. Beszélgetés:*

Fő kérdések:

 - Valóban varázslat-e a mesei átváltozás?

 - Miért nem varázslat a hétköznapi „átváltozás”?

 - Mi a varázslat? Most akkor végül is minden az, vagy semmi sem?